## Pravilnik o promidžbi investicijskih fondova s jav­nom ponudom

### NN 29/2006 (15.3.2006.), Pravilnik o promidžbi investicijskih fondova s jav­nom ponudom

# HRVATSKA AGENCIJA ZA NADZOR FINANCIJSKIH USLUGA

**703**

Na temelju odredbe članka 120. Zakona o
investicijskim fondovima (»Narodne novine«, br.
150/05), Uprava Hrvatske agencije za nadzor financijskih usluga donijela je na
sjednici održanoj 9. ožujka 2006. godine

## PRAVILNIK

### O PROMIDŽBI INVESTICIJSKIH FONDOVA S JAVNOM PONUDOM

OPĆE ODREDBE

Članak 1.

Ovim se Pravilnikom propisuju:

– sadržaj,

– dodatni uvjeti i

– rokovi za izdavanje suglasnosti, preinačivanje
i pobijanje,

promidžbenih informacija investicijskih fondova
s javnom ponudom koje poduzimaju ovlašteno društvo za upravljanje u Republici
Hrvatskoj i ovlašteno društvo sa sjedištem u državi članici Europske Unije (u
daljnjem tekstu: društvo).

SADRŽAJ PROMIDŽBENIH
INFORMACIJA

Članak 2.

(1) Pod promidžbenim informacijama o investicijskim
fondovima s javnom ponudom (u daljnjem tekstu: fondovi) smatraju se sve poruke
koje društvo za upravljanje ili ovlašteno društvo priopćuje putem oglasa,
radija, televizije, osobnih posjeta, telefonskih poziva, internetske mreže i
elektronskih medija, interaktivne televizije ili u drugom obliku iz kojeg
nedvojbeno proizlazi namjera promidžbe.

(2) Promidžbene informacije ne smiju sadržavati
tvrdnje, pismene ili usmene izjave i poruke:

– koje navode netočne podatke ili izraze kojima
bi se mogao stvoriti pogrešan dojam o društvu i fondu,

– kojima se druga društva i fondovi dovode u
nepovoljniji položaj i

– koji negativno, neistinito i pogrešno
prikazuju druge sudionike na financijskom tržištu.

Članak 3.

Izračuni cijena udjela ili dionica u fondovima,
koji se koriste kao promidžbene informacije, moraju biti rezultat vrednovanja
imovine prema međunarodnim standardima financijskog izvještavanja odnosno
rezultat ponude i potražnje dionica fonda na burzi.

Članak 4.

Promidžbene informacije o prinosu fonda moraju
sadržavati izračun i podatke iz kojih se može potpuno i nedvojbeno utvrditi
točnost i istinitost takvih informacija a posebno:

– moraju sadržavati obrazloženje ili napomenu da
prinosi iz prošlosti imaju samo informativni karakter i ne predstavljaju mogućnost
ili projekciju mogućeg prinosa u budućnosti;

– prinos za razdoblje kraće od jedne godine ne
smije biti prikazan na godišnjoj razini, osim kod novčanih fondova gdje je
dopušteno svođenje prinosa na godišnju razinu za razdoblje od mjesec dana ili
više;

– prinos za višegodišnje razdoblje mora biti
izračunan na temelju geometrijskog prosjeka;

– prinos fonda treba uvijek sadržavati točno
navedeno vremensko razdoblje na koje se odnosi (datum početka i kraja
razdoblja);

– uz prikaz prinosa, promidžbena informacija
mora sadržavati i podatke o stupnju rizika ulaganja u fond a prikazani prinos
ne smije biti zasnovan na predviđanjima;

– prinos fonda ne može se koristiti za promidžbu
drugih financijskih usluga unutar financijske grupe osnivača društva.

DODATNI UVJETI ZA
PROMIDŽBENE INFORMACIJE

Članak 5.

(1) Promidžbene informacije osim uvjeta
propisanih člancima 2. do 4. ovog Pravilnika, moraju po svom sadržaju biti i u
skladu sa Standardima hrvatskog kodeksa oglašavanja Hrvatskog oglasnog zbora,
usvojenog 11. lipnja 1995. godine.

ROKOVI ZA IZDAVANJE
SUGLASNOSTI, PREINAČIVANJE I POBIJANJE PROMIDŽBENIH INFORMACIJA

Članak 6.

(1) Za dobivanje suglasnosti za promidžbene
informacije iz članka 2. stavak 1. Pravilnika, društvo je obvezno podnijeti Hrvatskoj
agenciji za nadzor financijskih usluga (u daljnjem tekstu Agencija) pisani
zahtjev s prijedlogom promidžbene informacije u prilogu.

(2) Agencija će izdati pismenu suglasnost u roku
od 15 (petnaest) dana od dana podnošenja pisanog zahtjeva društvu koji
udovoljava uvjetima propisanim člancima 2. i 3. Pravilnika.

(3) Ako Agencija smatra da prijedlog promidžbene
informacije ima nedostatke, pozvat će društvo na ispravak u roku od 15
(petnaest) dana.

Članak 7.

Društvo može objaviti ili distribuirati samo onu
promidžbenu informaciju za koju ima prethodnu pismenu suglasnost Agencije i
koju je obvezno priložiti mediju ili distributeru prigodom objave ili
distribucije.

Članak 8.

(1) Promidžbenu informaciju koje društvo objavi
bez prethodne suglasnosti Agencije, mora na svoj trošak po nalogu Agenciji
pobiti na isti način, u istom mediju i formatu na kojem je objavljen.

(2) Društvo je dužno pobiti promidžbenu
informaciju u roku od 15 (petnaest) dana od dana naloga Agencije.

(3) Ako društvo ne postupi po nalogu Agencije,
Agencija će pobiti promidžbenu informaciju na teret oglašivača i o tome posebno
izvijestiti javnost i korisnike financijskih usluga.

Članak 9.

Ovaj Pravilnik stupa na snagu osmog dana od dana
objave u »Narodnim novinama«.

Klasa: 011-01/06-01/04

Urbroj: 326-01-06-1

Zagreb, 9. ožujka 2006.

Predsjednik Uprave

**Ante Samodol**, v. r.

Pravilnik, NN 29/2006-703